2020. gada . novembrī Rīkojums Nr.

Rīgā (prot. Nr.  §)

**Par “Valsts aģentūras “Pedagoģiski psiholoģiskā atbalsta dienests” izveidošanu”**

1.Saskaņā ar [Valsts pārvaldes iekārtas likuma](https://likumi.lv/ta/id/63545-valsts-parvaldes-iekartas-likums) [15. panta](https://likumi.lv/ta/id/63545-valsts-parvaldes-iekartas-likums#p15) trešās   
daļas 2. un 4. punktu un Publisko aģentūru likuma 3.panta trešo daļu, 7. panta pirmo daļu un 8.panta pirmo daļu ar 2021. gada 1. janvāri izveidot Ministru kabineta pārraudzībā vairāku ministriju darbības jomā esošu valsts aģentūru “Pedagoģiski psiholoģiskā atbalsta dienests” (turpmāk Dienests) vispusīgai bērnu attīstībai un preventīvo pakalpojumu sniegšanai visā valsts teritorijā.

2. Ministru kabinets pārraudzību pār Dienestu līdz 2022.gada 31.decembrim īsteno ar Ministru prezidenta starpniecību, izveidojot Dienesta Konsultatīvo padomi (turpmāk Padome) šādā sastāvā:

Iekšlietu ministrs vai viņa pilnvarots pārstāvis;

Izglītības un zinātnes ministrs vai viņa pilnvarots pārstāvis;

Labklājības ministrs vai viņa pilnvarots pārstāvis;

Tieslietu ministrs vai viņa pilnvarots pārstāvis;

Vides un reģionālās attīstības ministrs vai viņa pilnvarots pārstāvis;

Veselības ministrs vai viņa pilnvarots pārstāvis;

Ministru prezidenta pilnvarots pārstāvis;

Pārresoru koordinācijas centra pilnvarots pārstāvis;

Latvijas Pašvaldību savienības pilnvarots pārstāvis;

Latvijas psihologu profesionālo organizāciju pilnvarots pārstāvis;

3. Noteikt, ka Dienesta Padomi vada Ministru prezidents, kuram ir divi vietnieki - Ministru kabineta locekļi (labklājības ministrs un izglītības un zinātnes ministrs vai tieslietu ministrs).

4. Padomes uzdevumus un pilnvaras Dienesta uzdevumu pildīšanas efektivitātes un tiesiskuma nodrošināšanas uzraudzībā noteikt Padomes nolikumā.

5. Dienests no valsts pārvaldes iestādēm pārņem:

5.1. izglītības un zinātnes ministra pakļautībā esošās tiešās pārvaldes iestādes – Valsts izglītības satura centra Vispārējās izglītības departamenta Speciālās izglītības nodaļu ar četrām amata vietām un ar šādiem uzdevumiem:

5.1.1 koordinēt atbalsta sistēmas darbību, lai nodrošinātu izglītības ieguvi izglītojamajiem ar īpašām vajadzībām;

5.1.2. nodrošināt valsts pedagoģiski medicīniskās komisijas darbību;

5.2. no Labklājības ministrijas budžeta apakšprogrammas 05.03.00. “Aprūpe valsts sociālās aprūpes institūcijās” piecas amata vietas.

5.3.  Pārresoru koordinācijas centra uzdevumus un to izpildei piešķirto finansējumu:

5.3.1. Dienesta izveide un pakalpojumu nodrošināšana vispusīgai bērnu attīstībai un preventīvo funkciju īstenošanai visā valsts teritorijā, pamatojoties uz Ministru kabineta 2019.gada 20.augusta sēdes protokollēmuma “Informatīvais ziņojums “Par valsts budžeta izdevumu pārskatīšanas rezultātiem un priekšlikumi par šo rezultātu izmantošanu likumprojekta “Par vidējā termiņa budžeta ietvaru 2020., 2021. un 2022.gadam” un likumprojekta “Par valsts budžetu 2020.gadam” izstrādes procesā” (prot. Nr. 35 26.§ 2.punkts);

5.3.2. priekšlikumu izstrāde par publiskā finansējuma piesaistes un pārdales iespējām, lai īstenotu konceptuālajā ziņojumā minēto un izveidotu pedagoģiski psiholoģiskā atbalsta dienestu, pamatojoties uz Ministru kabineta 2019.gada 3.septembra sēdes protokollēmuma “Konceptuāls ziņojums "Starpnozaru sadarbības un atbalsta sistēmas pilnveide bērnu attīstības, uzvedības un psihisko traucējumu veidošanās risku mazināšanai"”(prot. Nr. 37 25.§ 2.1. punkts);

5.3.4. starpnozaru sadarbības un atbalsta sistēmas pilnveides uzsākšana, pirmsskolas vecuma bērnu ar attīstības, uzvedības un psihisko traucējumu riskiem, Multimodāla agrīnās intervences programma STOP 4-7, pamatojoties uz Ministru kabineta 2019.gada 17.septembra sēdes protokollēmuma “Informatīvais ziņojums "Par prioritārajiem pasākumiem valsts budžetam 2020.gadam un ietvaram 2020.–2022.gadam" (prot. Nr. 42 34.§ 2.punkts);

5.3.5. Dienesta izveide, pamatojoties uz Ministru kabineta 2020.gada 22.septembra sēdes protokollēmuma “Informatīvais ziņojums “Par priekšlikumiem valsts budžeta ieņēmumiem un izdevumiem 2021.gadam un ietvaram 2021.- 2023.gadam” (prot. Nr. 55 38.§ 2.punkts).

6. Dienests ar 2021. gada 1. janvāri ir:

6.1. Valsts izglītības satura centra Vispārējās izglītības departamenta Speciālās izglītības nodaļas un valsts pedagoģiski medicīniskās komisijas informācijas sistēmas, tiesību, saistību, prasību, materiālo un nemateriālo līdzekļu, lietvedības, amata vietu kopā ar darba vietu materiāli tehnisko nodrošinājumu un tajās nodarbināto pārņēmējs attiecībā uz 5.1. apakšpunktā minēto uzdevumu izpildi;

6.2. labklājības ministrijas resora amata vietu kopā ar to nodrošinājumu pārņēmējs saskaņā ar 5.2.punktā minēto;

6.3. Pārresoru koordinācijas centra uzdevumu un to izpildei piešķirto finanšu līdzekļu, saistību un prasību pārņēmējs attiecībā uz 5.3. punktā minēto.

7. Dienests veic šādus uzdevumus:

7.1. veido vienotu valsts agrīnās prevencijas sistēmu bērnu attīstības vajadzību novērtēšanai un attīstības potenciāla atraisīšanai, nodrošinot:

7.1.1. fragmentēto valsts un pašvaldību sniegto atbalsta pakalpojumu koordināciju un integrāciju vienotā preventīvā atbalsta sistēmā;

7.1.2. satura izstrādi vienotas elektroniskas risku analīzes un vadības informācijas sistēmas izveidei;

7.1.3. sākot ar 2021.gada 1.septembri sadarbības modeļu ar Latvijas reģioniem un pašvaldībām izstrādi Dienesta pakalpojumu vienmērīgam reģionālam pārklājumam visā valsts teritorijā;

7.2. sniedz šādus pedagoģiski psiholoģiskā atbalsta pakalpojumus:

7.2.1.bērnu attīstības vajadzību agrīna personalizēta novērtēšana;

7.2.2. bērnu attīstības potenciālo risku un attīstības traucējumu savlaicīga identificēšana un padziļināta diagnostika;

7.2.3. agrīna pedagoģiski psiholoģiskā atbalsta pakalpojumu (intervences) sniegšana (vai to koordinācija) bērniem ar nepietiekamas vai kļūdainas attīstības riskiem dažādos attīstības vecumposmos;

7.2.4. atbalsta pakalpojumu īstenošanas kvalitātes uzraudzība un rezultātu ilgtspējas monitorēšana;

7.2.5. apmācību un konsultāciju sniegšana bērniem, vecākiem, ģimenēm;

7.2.6. metodiskā atbalsta un tālākizglītības nodrošināšana pedagogiem un citiem bērnu izglītības un audzināšanas jomā strādājošiem speciālistiem Dienesta kompetences jautājumos.

8. Dienestu vada direktors, kuru konkursa kārtībā izraugās speciāli šim nolūkam Ministru kabineta izveidota konkursa komisija. Darbam tajā tiek deleģēti pārstāvji no Izglītības un zinātnes ministrijas, Labklājības ministrijas, Tieslietu ministrijas, Ministru prezidenta biroja, Valsts kancelejas, un Pārresoru koordinācijas centra. Konkursa komisija darbam pieaicina arī pārstāvi no Latvijas Pašvaldību savienības un pārstāvi no jomas nevalstisko organizāciju puses. Valsts kanceleja nodrošina konkursa komisijas sekretariāta funkcijas.

9. Uzdot Pārresoru koordinācijas centram līdz 2020. gada 7. decembrim sagatavot un iesniegt Ministru prezidenta rīkojuma projektu par starpinstitūciju komisijas izveidi Pārresoru koordinācijas centra vadībā šā rīkojuma 5.punktā minēto valsts pārvaldes iestāžu uzdevumu, finansējuma, amata vietu un tajās nodarbināto pārņemšanai.

10. Ar šā rīkojuma 9.punktā noteikto uzdevumu izpildi saistītos izdevumus segt no Izglītības un zinātnes ministrijas Valsts izglītības satura centra un Pārresoru koordinācijas centra šim gadam piešķirtajiem valsts budžeta līdzekļiem.

11.  Pārresoru koordinācijas centram sadarbībā ar Izglītības un zinātnes ministriju līdz 2020. gada 20.decembrim sagatavot un noteiktā kārtībā iesniegt Ministru kabinetā šā rīkojuma īstenošanai nepieciešamos tiesību aktu projektus.

Ministru prezidents A. K. Kariņš

ministrs